Det er intet problem at bibeholde retsstaten og nedbringe antallet af ikke-vestlige i Danmark meget betydeligt.

Man gør klogt i at gå ud fra som en selvfølge, at det på ingen måde rækker at standse indvandringen fra den ikke-vestlige verden helt og aldeles. Pr. 1. januar 2016 befandt der sig godt 452.000 indvandrere og efterkommere fra ikke-vestlige lande (side 11). Tredje generation er i øvrigt ikke talt med, og lad os derfor for nemheds skyld sige, at der i Danmark i 2017 befinder sig 500.000 personer med rødder udenfor den vestlige verden.

At denne indvandring har været og er en enorm økonomisk belastning, er en banal kendsgerning. I Norge har de sågar regnet ud, at man ved i det mindste at standse indvandringen fra den tredje verden fra 2016 kunne spare svimlende 62,4 milliarder norske kroner pr. år. Det er ikke småpenge, vi taler om. I øvrigt er en lang række følgeudgifter til sundhed og retspleje ikke medregnet, områder hvor ikke-vestlige notorisk er dyrere i snit.

Nu er det norske BNP pr. indbygger på grund af olierigdommen væsentligt højere end det danske, så meget som 50 procent over. Men selv når vi sætter de danske besparelser, når vi lukker helt af for ikke-vestlig indvandring, til kun to tredjedele af Norges, taler vi stadig om ca. 40 milliarder om året. Dertil skal lægges måske 10 milliarder for de ikke-vestliges overforbrug for en række skatteyderbetalte goder, og vi har i alt 50 milliarder. Og vi skal ikke glemme, at en meget betydelig del af de ikke-vestlige skal bringes til at forlade Danmark, for nogles vedkommende frivilligt, for andres med tvang.

Den årlige besparelse i Danmark kan altså ende med – et slag på tasken – at blive på 80 milliarder, måske mere, måske mindre, men under alle omstændigheder et kolossalt beløb, der gør både solide skattelettelser og fastholdelse af ordentlig velfærd mulig. Derfor er det da også bare med at komme i gang, og her er en skitse:

Ca. 60 procent af de 500.000 er slet ikke statsborgere. Af disse 300.000 er anslået de 200.000 enten uden arbejde, kriminelle eller almindeligt utilpassede. Der vil være en del, der er alle tre ting på én gang. Disse 200.000 vil få besked på at forlade Danmark, og et stort milliardbeløb er sparet. Dermed er antallet af ikke-vestlige røget ned på 300.000 i alt, 200.000 statsborgere og 100.000 ikke-statsborgere.

En målsætning kunne være at lokke 100.000 utilpassede statsborgere med rødder i ikke-vestlige lande til at frasige sig deres danske statsborgerskab mod at modtage et meget klækkeligt beløb, f.eks. en million kroner, der i købekraft i hjemlandet vil være et langt større beløb. 100.000 gange en million giver 100 milliarder kroner, penge, der er tjent hjem på ingen tid. Der skal nok regnes med f.eks. 50 milliarder oveni til milde gaver til modtagerlandene, men absolut ikke noget problematisk beløb for skatteyderne på blot lidt længere sigt.

Hokus pokus. Antallet af ikke-vestlige er nu reduceret til 200.000. En række ghettoer er enten forsvundet eller markant mindre. Kriminaliteten er faldet, alene fordi de tilbageblevne alt andet lige er langt bedre til at tilpasse sig Danmark og danske skikke.

Om det skal foregå præcis som opstillet her kan altid diskuteres, men overordnet set er der slet ikke noget at betænke sig på. Det er da bare med at komme i gang. Luk grænserne og start hjemsendelser, alt i fuld overensstemmelse med retsstaten.